CELEX: 32016D1940
Language: hr
Date: 2016-10-06 00:00:00
Title: Provedbena odluka Komisije (EU) 2016/1940 оd 6. listopada 2016. o uspostavljanju tržišnih uvjeta za terminalne usluge u zračnoj plovidbi u Ujedinjenoj Kraljevini u skladu s člankom 3. Provedbene uredbe (EU) br. 391/2013 (priopćeno pod brojem dokumenta C(2016) 6336)

5.11.2016   
            
            
               HR
            
            
               Službeni list Europske unije
            
            
               L 299/59
            
         PROVEDBENA ODLUKA KOMISIJE (EU) 2016/1940
   оd 6. listopada 2016.
   o uspostavljanju tržišnih uvjeta za terminalne usluge u zračnoj plovidbi u Ujedinjenoj Kraljevini u skladu s člankom 3. Provedbene uredbe (EU) br. 391/2013
   
      
         (priopćeno pod brojem dokumenta C(2016) 6336)
      
   
   (Vjerodostojan je samo tekst na engleskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 550/2004 Europskog parlamenta i Vijeća od 10. ožujka 2004. o pružanju usluga u zračnoj plovidbi u jedinstvenom europskom nebu (Uredba o pružanju usluga) (1), a posebno njezin članak 16. stavak 1.,
   uzimajući u obzir Provedbenu uredbu Komisije (EU) br. 391/2013 od 3. svibnja 2013. o utvrđivanju zajedničkog sustava obračuna naknada za usluge u zračnoj plovidbi (2), a posebno njezin članak 3. stavak 4.,
   budući da:
   
               (1)
            
            
               Provedbenom uredbom (EU) br. 391/2013 utvrđuje se zajednički sustav obračuna naknada za usluge u zračnoj plovidbi. U skladu s člankom 3. stavkom 1. te Uredbe utvrđeno je da države članice odlučuju o tome hoće li neke ili sve terminalne usluge u zračnoj plovidbi podlijegati tržišnim uvjetima. U tom slučaju primjenjuju se odredbe te Uredbe, ali dotična država članica može u vezi s tim uslugama odlučiti da neće provoditi mjere navedene u točkama (a) do (d) članka 3. stavka 1.
            
         
               (2)
            
            
               Tijela Ujedinjene Kraljevine obavijestile su 6. svibnja 2015. Komisiju o odluci te države članice da terminalne usluge u zračnoj plovidbi u zračnim lukama u zoni naplate terminalnih naknada B podliježu tržišnim uvjetima. Te se usluge pružaju u devet zračnih luka Ujedinjene Kraljevine, odnosno u zračnim lukama Heathrow-London, Gatwick-London, Stansted-London, Luton, London City, Birmingham, Manchester, Glasgow i Edinburgh.
            
         
               (3)
            
            
               Tijela Ujedinjene Kraljevine podnijela su izvješće o sadržaju i rezultatima ocjenjivanja u odnosu na uvjete utvrđene u Prilogu I. Provedbenoj uredbi (EU) br. 391/2013, na kojima se temelji odluka. Na zahtjev Komisije ta su tijela dostavila 2. listopada 2015. dodatnu popratnu dokumentaciju, uključujući dokumentaciju za nadmetanje. Komisija je provjerila podatke koje su dostavila tijela Ujedinjene Kraljevine.
            
         
               (4)
            
            
               U podacima je navedeno da su se ta tijela, u skladu s člankom 3. stavkom. 2. Provedbene uredbe (EU) br. 391/2013, pri ocjenjivanju savjetovala s predstavnicima korisnika zračnog prostora te ostalim dionicima poput operatora zračnih luka i pružatelja usluga u zračnoj plovidbi.
            
         
               (5)
            
            
               Osim toga, u podacima je navedeno kako postoje tržišni uvjeti na dotičnom tržištu terminalnih usluga u zračnoj plovidbi Ujedinjene Kraljevine. Naime, u izvješću o ocjenjivanju navedeno je da su ispunjeni uvjeti utvrđeni u Prilogu I. Provedbenoj uredbi (EU) br. 391/2013. To se odnosi i na zračne luke u zoni naplate terminalnih naknada B za koje još nije raspisano javno nadmetanje, ali se njegovo raspisivanje očekuje, jer nije nužno provesti javno nadmetanje da bi u analiziranom razdoblju postojali tržišni uvjeti.
            
         
               (6)
            
            
               Komisija se stoga slaže s ocjenom tijela Ujedinjene Kraljevine da terminalne usluge u zračnoj plovidbi u zračnim lukama u zoni naplate terminalnih naknada B podliježu tržišnim uvjetima.
            
         
               (7)
            
            
               U skladu s člankom 3. stavkom 5. Provedbene uredbe (EU) br. 391/2013 ova bi se Odluka trebala primjenjivati za dotično referentno razdoblje, odnosno za drugo referentno razdoblje (od 2015. do 2019.),
            
         DONIJELA JE OVU ODLUKU:
   Članak 1.
   Komisija smatra da su uspostavljeni tržišni uvjeti za pružanje terminalnih usluga u zračnoj plovidbi u naplatnoj zoni B Ujedinjene Kraljevine u skladu sa zahtjevima iz Priloga I. Provedbenoj uredbi (EU) br. 391/2013.
   Članak 2.
   Ova se Odluka primjenjuje do 31. prosinca 2019.
   Članak 3.
   Ova je Odluka upućena Ujedinjenoj Kraljevini Velike Britanije i Sjeverne Irske.
   
      Sastavljeno u Bruxellesu 6. listopada 2016.
      
         
            Za Komisiju
         
         Violeta BULC
         
            Članica Komisije
         
      
   
   
      (1)  SL L 96, 31.3.2004., str. 10.
   
   
      (2)  SL L 128, 9.5.2013., str. 31.